b'\n_START_ARTICLE_\nHaven Gillespie\n_START_PARAGRAPH_\nJames Lamont Haven Gillespie (6. helmikuuta 1888 Covington, Kentucky \xe2\x80\x93 14. maaliskuuta 1975 Las Vegas, Nevada) oli yhdysvaltalainen populaarimusiikin sanoittaja. H\xc3\xa4nen tunnetuimpiin sanoituksiinsa kuuluvat J. Fred Cootsin s\xc3\xa4velt\xc3\xa4m\xc3\xa4t \xe2\x80\x9dSanta Claus Is Coming to Town\xe2\x80\x9d ja \xe2\x80\x9dYou Go to My Head\xe2\x80\x9d. Gillespie valittiin Songwriters Hall of Fameen vuonna 1972.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nGillespie oli koulutukseltaan kirjanpainaja. H\xc3\xa4n ty\xc3\xb6skenteli latojana Cincinnati Times-Star -sanomalehdelle ja muutti noin 20-vuotiaana New Yorkiin, jossa h\xc3\xa4n ty\xc3\xb6skenteli journalistina. H\xc3\xa4n kirjoitti muun muassa New York Times -lehteen. Ensimm\xc3\xa4iset sanoituksensa h\xc3\xa4n myi vaudeville-esitykseen vuonna 1911._NEWLINE_Ensimm\xc3\xa4isen merkitt\xc3\xa4v\xc3\xa4n hittins\xc3\xa4 \xe2\x80\x9dDrifting and Dreaming\xe2\x80\x9d Gillespie teki Egbert Van Alstynen, Ervin R. Schmidtin ja Loyal Curtisin kanssa vuonna 1925. Richard Whitingin ja Seymour Simonsin kanssa h\xc3\xa4n saavutti menestyst\xc3\xa4 kappaleilla \xe2\x80\x9dBreezin\xe2\x80\x99 Along with the Breeze\xe2\x80\x9d (1926) ja \xe2\x80\x9d(I\xe2\x80\x99m in Love with You) Honey\xe2\x80\x9d (1928)._NEWLINE_Gillespien menestynein sanoitus syntyi s\xc3\xa4velt\xc3\xa4j\xc3\xa4 J. Fred Cootsin kanssa vuonna 1934. Miehet keksiv\xc3\xa4t \xe2\x80\x9dSanta Claus Is Coming to Town\xe2\x80\x9d -kappaleen melodian ja sanat 15-minuuttisen metromatkan aikana, ja kappale sai ensiesityksens\xc3\xa4 Eddie Cantorin radiol\xc3\xa4hetyksess\xc3\xa4 kiitosp\xc3\xa4iv\xc3\xa4n\xc3\xa4 1934. Kappaleesta tuli v\xc3\xa4litt\xc3\xb6m\xc3\xa4sti myyntimenestys, ja nyky\xc3\xa4\xc3\xa4n se on \xe2\x80\x9dValkean joulun\xe2\x80\x9d ja \xe2\x80\x9dPetteri Punakuonon\xe2\x80\x9d j\xc3\xa4lkeen kaikkien aikojen kolmanneksi myydyin joululaulu._NEWLINE_Vuonna 1938 Gillespie sanoitti Cootsin s\xc3\xa4velt\xc3\xa4m\xc3\xa4n kappaleen \xe2\x80\x9dYou Go to My Head\xe2\x80\x9d, joka nousi heti ilmestymisvuotenaan listoille kolmen eri artistin esitt\xc3\xa4m\xc3\xa4n\xc3\xa4 ja on saavuttanut pitk\xc3\xa4aikaista menestyst\xc3\xa4 suosittuna standardina._NEWLINE_Gillespie kirjoitti s\xc3\xa4velt\xc3\xa4j\xc3\xa4 Beasley Smithin kanssa vuonna 1949 laulun \xe2\x80\x9dThat Lucky Old Sun\xe2\x80\x9d, jonka ovat \xc3\xa4\xc3\xa4nitt\xc3\xa4neet muun muassa Frankie Laine, Frank Sinatra, Louis Armstrong ja Jerry Lee Lewis. Mel Torm\xc3\xa9 saavutti jonkin verran menestyst\xc3\xa4 toisella Gillespien ja Smithin yhteisty\xc3\xb6kappaleella \xe2\x80\x9dThe Old Master Painter\xe2\x80\x9d (1949)._NEWLINE_Haven Gillespie kuoli Las Vegasissa maaliskuussa 1975.'